Date: 1429
Issuing place: Viborg
Country: Suomi
Language: saksa
Document type: Paikallishallinto, Kirjeet

Minen demodigen denst unde wes ik mit eren doen mach to allen tiiden tovoren gescreven. Erwerdige, leve her mester. Juwer werdigen leve bidde ik to weten, dat ik dallink juwen breff untfink und woll vornomen hebbe, wo dat de van Revall my vor juwer vorsichticheit hochliken belut hebben unde beclaget, dat ij schepe, gud unde lude, zint van my unde van mynen vrunden bekummert, dat nemande tobehoren scholde anders wenne den van Revall etc., desgeliken my juwe kumpthur van Revall van dessen vorgerorden zaken ok tovorn gescreven hevet noch uterliker etc., unde darumme hebben de ergenanten van Revall bekummert und besatt [myne dener] und dat se mede hadden etc. So hope ik to Gode, to juwer erwerden vorsichticheit und to allen erwerdigen heren, de recht irkennen willen, dat de van Revall my und mynes leven gnedigens heren undersaten de vorclaginge unde besettinge to unrechte gedaen hebben, wente dat so wil ik bewiisen mit der warheit, dat in den schepen unde mank deme gude, dat darinne is, dar is der gud van Lubeke mank, de mynes leven gnedigens heren viende sint. Ok hope ik, dat juwer erwerden leve wol witlik is, dat alle dejennen, de mit mynem leven gnedigens heren gnoden in vruntschoppe sitten willen, scholden ere gud nicht mank viende gud mengen, sunder upp er eventure etc. Hiirumme sint desse schepe unde gud togevoert, dar ik ok deme kumpthur van Revall en antwort van hebbe togescreven, dar ik jwer erwerdicheit eine utschrifft van sende, dar juwe erwerde vorsichticheit inne moge derkennen recht und unrecht. Item alse juwe werdicheit my ok thogescreven hefft, dat juwe werdicheit van my edder van den mynen in sodaner vorsicht, dar ik mit jwer werden leve inne sii [sik enes sulken nicht hedde vorseen], unde ok, also jwe werde vorsichticheit my vake togescreven hefft, upp frundlike gedult alle sake bestaen lete etc., wes ik hope to Gode an my nicht gebroken is. Woe de van Revall mynes leven gnedigens heren undersaten und my den vruntliken gedult hebben geneten laten in erer stad, in erer havene und buten vor erer haven, dat is woll bewislik. Ok, erwerde, leve here, alze gii my ok schriven, dat ik noch in vruntliker gedult bestaen lete myt den van Reval, schepe und gud quiit und loes geven, so lange ik myt juwer erwerdicheit opp ene legelike stede komen mochte: erwerde, leve here [ik bidde juwe werdicheit], my des nicht to vorkerende; so besorge ik my des, de tiit mochte to lanksam werden, wente ik mynes leven gnedigens heren denst waernemen moet etc. Doch mocht it jwen hulden to willen wesen, dat jwe erwe[r]dicheit etlike van juwen bedigers mit anderen erbaren luden mit den van Revall senden to Porkall edder to Santhaven to sunte Johans dage edder achte dage na, so wil ik, off God wil, dar komen, wo God my nicht en krenket unde mynes leven gnedigens heren werff des nicht benempt, sunderges bescheden, sunder arch, aff und tho, en islik in sine vriiheit to beiden siiden. So will ik my darto geven, dat juwe bedigers mit mynes leven gnedigens heren vrunden, de ik darto hebben kan, myner mechtich scholen [wesen] rechtes unde unrechtes, to nemende unde to gevende, op dat my myt rechte nemant overseggen schall, dat my belevet jenige twidracht tusschen den landen to hebbende. Ok bidde ik jw, erwerde leve here, dat gii de van Revall noch wellen underwisen, so dat my des vordermer gene not doe vor myner herschop to clagende. Vordermer kan jwer erwerdicheit disse jegenwordige breffbringer Oleff Degen uterliker muntliken berichten, wen ik jwer ersamheit toschrive, und bidde hiirup jwer erwerdicheit unvortogert gutlike bescreven antwort bi dessem ergenomeden Olef, myme dener. God almechtich holde juwe erwerdicheit gesunt to ewiger salicheit. Bedet over my; mach ik jwer erwerden leve jergen mede to denste werden, dar willet myner nicht ane sparen. Gescreven to Wiiborgh achte dage na des hilgen lichames dage ame xxix jare. Kersten Nicclesson, ritther. Aldus lut dat cedeliken, dat in deme achterscreven breve vorsloten was: Ok, erwerde, leve her meyster, alze juwe ersamheyt in der ceddelen beroret umme Klunder, so wellet weten, dat he umme der willen van Revall nicht gehindert en is, sunder umme andere zake, also juwer ersamheyt desse ergenante Oleff muntliken woll berichten kan etc. Adress: Deme erwerden, gestliken heren, mester des Dutschen ordins in Liifflande, kome desse breff mit werdicheit etc.